In nomine Domini amen. Anno Incarnationis eiusdem millesimo ducentesimo septuagesimo mense aprilis ego Perrellus filius quondam domini Lamberti de Rouura militis defuncti notum facio omnibus presentes litteras inspecturis quod ego prouida deliberatione non in aliquo circonuentus pro utilitate mea uendidi concessi et quittaui in hereditatem perpetuam uiro uenerabili magistro Alberico decano Christianitatis Diuionensis totam unam meam peciam terre arabilis de meo mouentem capite ex parte patris mei predicti liberam ab omni seruitute et onere pro sola recta decima, sitam in loco seu territorio ubi dicitur ad Bonum Fontem iuxta Pasquerium ex una parte, et iuxta uineam que fuit Odonis Scabiosi de Diuione defuncti ex altera uidelicet quodlibet iornale ad perticam precio quatuor librarum monete Uiennensis de quo toto precio totius predicte pecie terre recepi et habui a dicto decano pagamentum integrum in pecunia numerata. Quare de dicta pecia terre ego me penitus deuestiens dictum decanum corporaliter investiui uenditionem autem solutionem et uestituram predictas, ego Joyoz mater predicti Perrelli uidua laudo uolo et concedo et eas de uoluntate mea confiteor esse factas. Insuper nos Perrelus et Joyoz predicti tenemur et promittimus quilibet insolidum et pro toto sub obligatione bonorum nostrorum omnium mobilium et immobilium presentium et futurorum ubicumque existentium et per sacramentum nostrum pro nobis et nostris heredibus quos ad hoc obligamus prestitum super sancta Dei euuangelia corporale dictam peciam terre garantire dicto decano et eius heredibus perpetuo contra omnes et nos pro eo et eius heredibus semper ubique locorum et in omni curia contra personas omnes opponere propter hoc et respondere propriis sumptibus et onus litis in nos pro eis suscipere quam cito et quocienscumque super hoc uocati fuerimus sine diebus in iudiciis exigendis et eos inde conseruare modis omnibus indemnes si qui calumniatores apparerent quod absit et in nullo contraire de cetero per nos uel per alios uerbo uel facto seu consensu uel iure seu consuetudine uel modo alio qualicumque: hanc autem uenditionem ego Guillemeta uxor dicti Perrelli sponte prouide sine ui et metu laudo et ratam et firmam habeo et promitto in perpetuum habere iuramento prestito super sancta Dei euuangelia corporali et in nullo contraire de cetero per me uel per alium ratione dotis uel donationis propter nuptias aut auoerie uel modo alio qualicumque. Renunciamus autem nos Perrellus, Joyoz et Guillemeta in hoc facto quilibet insolidum per sacramentum nostrum proinde exceptioni precii predicti integre non recepti et non habiti et non exceptioni minoris precii et omni auxilio iuris canonici et ciuilis et consuetudinis et facti et exceptioni doli lesionis et circumuentionis in aliquo et omnibus iuribus in fauorem mulierum introductis et omnibus que contra presens instrumentum uel factum possent obici seu dici iuridicenti generalem bonorum obligationem ac generalem renunciationem non ualere que omnia uolumus haberi pro specialiter enumeratis et expressis. In cuius rei testimionium litteris istis sigilla uirorum uenerabilium domini Amidei abbatis Sancti Stephani et domini Petri decani capelle ducis Diuionensis supplicauimus et fecimus apponi. Actum anno et mense predictis.